次韵孫司戶黄堂觀醮遇雪
作者：項安世
朝代：宋

paragraphs: 江陵舊識李謫仙，向來一夢今恍然。
依然斗酒詩百篇，鎪剔造化供清妍。
妙意直到天皇先，長歌短曲何蟬聯。
龍螭蛟鰐紛連蜷，黄冠作禮邀雲軿。
珠幢玉節來蹁躚，玉川再拜瞻上玄。
磬聲縹緲空中傳，僾然欲見非眇綿。
水花冰葉來滿筵，清寒徹骨思嚙氈。
蓬萊玉霄雲氣連，人間化鶴三千年。
皎皎忽悟三生緣，當時誤讀青瑶箋。